Gabriel Vlase, inițiatorul unei legi de împiedicare a deconspirării foștilor colaboratori ai Securității comuniste

Deputatul PSD Gabriel Vlase, propunerea președintelui Klaus Iohannis pentru șefia SIE, a fost în 2013 inițiatorul unei propuneri legislative care viza împiedicarea deconspirării foștilor colaboratori ai Securității, poliția politică a regimului comunist.

Propunerea lui Vlase viza modificarea definiției de colaborator al fostei Securități astfel:

colaborator al Securităţii – persoana care a furnizat informaţii, precum note şi rapoarte scrise, prin care se denunţau activităţile sau atitudinile potrivnice regimului totalitar comunist şi care au lezat drepturilor şi libertăţilor fundamentale ale omului.

În forma în vigoare a legii, colaborator al Securității este persoana care a dat informații care au vizat îngrădirea drepturilor și libertăților fundamentale:

colaborator al Securităţii – persoana care a furnizat informaţii, precum note şi rapoarte scrise, prin care se denunţau activităţile sau atitudinile potrivnice regimului totalitar comunist şi care au vizat îngrădirea drepturilor şi libertăţilor fundamentale ale omului.

Înlocuirea sintagmei ”care au vizat îngrădirea” cu sintagma ”au lezat” ar fi dus practic la blocarea tuturor dosarelor foștilor colaboratori, deoarece ar fi pus CNSAS de a decide, precum o instanță de judecată, dacă delațiunile unui informator chiar au lezat drepturile fundamentale. Lucru imposibil însă, pentru că CCR a interzis CNSAS să facă acest lucru.

Alături de Gabriel Vlase au mai semnat propunerea legislativă fostul premier Sorin Grindeanu, fostul deputat PSD – condamnat la doi ani de închisoare – Ioan Adam, actualul vicepremier Ana Birchall și alți parlamentari PSD precum Corneliu Buicu, Ion Călin, Marian Dragomir, Sonia Drăghici, Vasile Gliga, Emil Niță, Ion Ochi, Ninel Peia și Octavian Petric.

Actul normativ a fost adoptat tacit de Camera Deputaților în septembrie 2013, dar a fost respins definitiv de Senat în 2015.